Návrh
 dobrovoľného príspevku Slovenskej republiky
do fondov na likvidáciu zbraní a munície na Ukrajine

SR ako členská krajina EÚ a NATO podporuje súčasnú proeurópsku politiku nového ukrajinského vedenia, ktoré deklaruje vyznávanie rovnakých demokratických hodnôt ako celá transatlantická komunita. SR chce v súlade s deklarovanými prioritami jej zahraničnej politiky aktívne pomáhať postupnému začleňovaniu Ukrajiny do spoločenstva moderných európskych štátov. Súčasťou tohto integračného procesu je aj podpora a pomoc Ukrajine pri vyrovnávaní sa s nadmernými zásobami zbraní a munície, ktoré sú hrozbou pre samotnú Ukrajinu ako aj širší región. V súčasnosti prebiehajú na Ukrajine štyri projekty zamerané na budovanie občianskej spoločnosti financované z rozvojovej pomoci SR. V oblasti bezpečnosti sa zatiaľ zo strany SR nerealizuje žiadny projekt. Vysoko aktuálna je najmä potreba pomoci pri likvidácií nevybuchnutej a nadbytočnej munície a takisto deštrukcia arzenálu ručných a ľahkých zbraní. Na Ukrajine sa nachádza cca 7 miliónov kusov ručných a ľahkých zbraní a 2 milióny ton munície, z ktorých niektoré pochádzajú ešte z čias 1. svetovej vojny. Veľká časť je umiestnená v skladoch pod holým nebom, čo predstavuje reálne bezpečnostné ohrozenie pre ukrajinské obyvateľstvo, ale aj pre jej susedov. Medzinárodná pomoc pri likvidácií uvedených zbraní a munície sa realizuje prostredníctvom projektov v rámci NATO/Partnerstvo za mier a v rámci OBSE.
V rámci OBSE Ukrajina požiadala o pomoc pri likvidácii 122 400 ton nadbytočnej munície, ktorá zahŕňa predovšetkým konvenčnú muníciu s uplynulou dobou životnosti (105 300 ton), ako aj muníciu z 2. svetovej vojny (3 300 ton) a tekuté raketové palivo (13 800 ton). Uvedená munícia sa nachádza v 35 nedostatočne zabezpečených muničných skladoch. Prevažná časť týchto skladov sa nachádza v západnej časti Ukrajiny, v blízkosti hraníc so SR a dôležitých energovodov smerujúcich do SR. Projekt OBSE spočíva vo vyzbieraní dobrovoľných príspevkov na spracovanie štúdie a samotnú likvidáciu uvedenej munície. S týmto cieľom bol vytvorený fond OBSE a účastnícke štáty boli vyzvané do neho prispieť. Hlavným koordinátorom projektu je Slovinsko. K 1. februáru 2005 zatiaľ neboli oficiálne oznámené príspevky krajín do tohto fondu.
V rámci NATO/Partnerstvo za mier (PzM) sa v súčasnosti pripravuje realizácia projektu, ktorého cieľom je likvidácia 133 000 ton munície a 1,5 mil. milióna kusov ručných a ľahkých zbraní uložených v 37 skladoch. Medzi nimi je v prvej fáze realizácie projektu zahrnutá aj likvidácia prenosných protilietadlových systémov, čo sú položky dôležité z hľadiska boja proti terorizmu. Vedúcou krajinou projektu na Ukrajine sú Spojené štáty americké, ktoré zodpovedajú za jeho implementáciu a za organizáciu jeho financovania. K 1. 2. 2005 do tohto fondu prispeli: USA (642 000 USD), Veľká Británia (500 000 EUR).
Dobrovoľný finančný príspevok SR do uvedených medzinárodných fondov bude predstavovať vhodný a žiaduci krok SR pri praktickej realizácii zahraničnej politiky SR v jej prioritnej zložke a bude takisto pozitívnym signálom smerom k novej administratíve prezidenta V. Juščenka. SR by svojím príspevkom zároveň pomohla k odstráneniu bezpečnostného rizika (deštrukcia ručných a malých zbraní na Ukrajine znižuje riziko ich neoprávneného použitia v súvislosti s organizovaným zločinom a likvidácia prenosných protilietadlových systémov je dôležitá z hľadiska boja proti terorizmu). Uvedené aktivity by vhodne dopĺňali aj aktivity SR ako vedúcej krajiny v oblasti likvidácie vojenských výbušnín a manažmentu následkov v rámci NATO.
Navrhuje sa preto, aby vláda SR odsúhlasila uhradenie dobrovoľného príspevku SR vo výške 20.000.- EUR (v prepočte 760.000,- Sk na základe kurzu NBS z 28. 2. 2005) do fondu NATO/PzM zameraného na likvidáciu munície a ručných a ľahkých zbraní na Ukrajine a ďalších 10.000.- EUR (v prepočte 380.000,- Sk na základe kurzu NBS z 28. 2. 2005) do fondu OBSE pre likvidáciu munície na Ukrajine z rozpočtových prostriedkov Ministerstva zahraničných vecí SR na rok 2005 z kategórie 640 – bežné transfery, určenej pre príspevky do medzinárodných organizácií. Z titulu úhrady dobrovoľného príspevku SR do medzinárodných fondov NATO/PzM a OBSE nevzniknú dodatočné nároky na úhradu členských príspevkov za SR do medzinárodných organizácií v roku 2005.